Suvestinė redakcija nuo 2025-01-31

Sprendimas paskelbtas: TAR 2023-10-02, i. k. 2023-19210

UTENOS RAJONO SAVIVALDYBĖS TARYBA

SPRENDIMAS

DĖL UTENOS RAJONO SAVIVALDYBEI SKIRTŲ MOKYMO LĖŠŲ PASKIRSTYMO TVARKOS APRAŠO PATVIRTINIMO

2023 m. rugsėjo 28 d. Nr. TS-236

Utena

Vadovaudamasi Lietuvos Respublikos vietos savivaldos įstatymo 15 straipsnio 4 dalimi, Mokymo lėšų apskaičiavimo, paskirstymo ir panaudojimo tvarkos aprašo, patvirtinto Lietuvos Respublikos Vyriausybės 2018 m. liepos 11 d. nutarimu Nr. 679 „Dėl Mokymo lėšų apskaičiavimo, paskirstymo ir panaudojimo tvarkos aprašo patvirtinimo“, 12, 13 punktais, Utenos rajono savivaldybės taryba nusprendžia:

1.	Patvirtinti Utenos rajono savivaldybei skirtų mokymo lėšų paskirstymo tvarkos aprašą (pridedama).

2.	Pripažinti netekusiu galios Utenos rajono savivaldybės tarybos 2018 m. rugsėjo 27 d. sprendimą Nr. TS-226 „Dėl Utenos rajono savivaldybės mokymo lėšų paskirstymo tvarkos aprašo“ su visais pakeitimais ir papildymais.

3.	Nurodyti, kad šis sprendimas turi būti paskelbtas Teisės aktų registre ir savivaldybės interneto svetainėje www.utena.lt.

Savivaldybės meras	Marijus Kaukėnas

PATVIRTINTA

Utenos rajono savivaldybės tarybos

2023 m. rugsėjo 28 d. sprendimu Nr. TS-236

UTENOS RAJONO SAVIVALDYBEI SKIRTŲ MOKYMO LĖŠŲ PASKIRSTYMO TVARKOS APRAŠAS

I SKYRIUS

BENDROSIOS NUOSTATOS

1.	Utenos rajono savivaldybei skirtų mokymo lėšų paskirstymo tvarkos aprašas (toliau –Savivaldybės aprašas) reglamentuoja iš Lietuvos Respublikos valstybės biudžeto Utenos rajono savivaldybei (toliau – Savivaldybė) skirtų mokymo lėšų paskirstymą ir perskirstymą.

Šis Savivaldybės aprašas taikomas Savivaldybės mokykloms, teikiančioms ikimokyklinį, priešmokyklinį, bendrąjį ugdymą (toliau – mokyklos), pedagoginę psichologinę pagalbą teikiančioms įstaigoms, vaikų neformaliojo švietimo mokykloms, vykdančioms formalųjį švietimą papildančio ugdymo programas.

2.	Savivaldybės apraše vartojamos sąvokos atitinka Lietuvos Respublikos švietimo įstatyme ir Mokymo lėšų apskaičiavimo, paskirstymo ir panaudojimo tvarkos apraše, patvirtintame Lietuvos Respublikos Vyriausybės 2018 m. liepos 11 d. nutarimu Nr. 679 „Dėl Mokymo lėšų apskaičiavimo, paskirstymo ir panaudojimo tvarkos aprašo patvirtinimo“ (toliau – Aprašas), vartojamas sąvokas.

3.	Savivaldybei skiriamos mokymo lėšos paskirstomos šioms ugdymo reikmėms tenkinti:

3.1.	ugdymo procesui mokyklose organizuoti ir valdyti;

3.2 Psichologinei, specialiajai pedagoginei, specialiajai, socialinei pedagoginei švietimo pagalbai pedagoginę psichologinę pagalbą teikiančiose įstaigose (asmenų, teikiančių šią pagalbą, darbo užmokesčiui mokėti, apmokėti už šios pagalbos teikimo paslaugas);

Papunkčio pakeitimai:

Nr. TS-6, 2025-01-30, paskelbta TAR 2025-01-30, i. k. 2025-01269

3.3.	mokymosi pagalbai (mokinių, įgijusių pradinį ar pagrindinį išsilavinimą arba baigusių pagrindinio ugdymo programos pirmąją dalį ir nepasiekusių vertinto dalyko patenkinamo pasiekimų lygmens pagal nacionalinių mokinių pasiekimų patikrinimų ar pagrindinio ugdymo pasiekimų patikrinimų rezultatus, konsultacijų išlaidoms padengti: mokytojų, teikiančių konsultacijas, darbo užmokesčiui mokėti, apmokėti už konsultacijų teikimo paslaugas);

3.4.	mokymosi pasiekimų patikrinimams organizuoti ir vykdyti;

3.5.	formalųjį švietimą papildančio ugdymo programoms finansuoti (apmokėti už darbą mokytojams, dirbantiems pagal šias programas, jų kvalifikacijai tobulinti, su šių programų įgyvendinimu susijusių prekių ir paslaugų įsigijimo išlaidoms pagal Finansų ministro tvirtinamą Lietuvos Respublikos valstybės ir savivaldybių biudžetų pajamų ir išlaidų klasifikaciją);

3.6.	skaitmeninio ugdymo plėtrai (Švietimo, mokslo ir sporto ministro nustatytus reikalavimus atitinkantiems skaitmeniniams mokymo(si) ištekliams, priemonėms ir informacinių ir komunikacinių technologijų įrangai įsigyti);

3.7.	mokyklų bibliotekų darbuotojams išlaikyti;

3.8.	ugdymo finansavimo poreikių skirtumams tarp mokyklų sumažinti:

3.8.1.	pedagoginių darbuotojų darbo užmokesčiui (įskaitant pareiginės algos pastoviosios dalies koeficientų padidinimą dėl veiklos sudėtingumo), ikimokyklinio, priešmokyklinio ir bendrojo ugdymo kokybei ir prieinamumui užtikrinti (tarp jų ir mokyti namuose), ikimokyklinio ir priešmokyklinio ugdymo formų įvairovei diegti;

3.8.2.	finansuoti užsienio kalbų mokymuisi laikinosiose grupėse, mažesnėse už numatytąsias Švietimo, mokslo ir sporto ministro tvirtinamuose pradinio, pagrindinio ir vidurinio ugdymo programų bendruosiuose ugdymo planuose;

3.8.3.	finansuoti priemonėms, skirtoms mokinių iš nepalankios socialinės, ekonominės ir kultūrinės aplinkos mokymosi skirtumams sumažinti.

II SKYRIUS

MOKYMO LĖŠŲ PASKIRSTYMAS

4.	Mokymo lėšos ugdymo procesui organizuoti ir valdyti paskirstomos Savivaldybės mokykloms:

4.1.	lėšas skiriant pareigybių skaičiui (mokyklos direktorius, direktoriaus pavaduotojas ugdymui, ugdymą organizuojantis skyriaus vedėjas) pagal mokinių skaičių mokykloje:

4.1.1. iki 300 mokinių – iki 2 pareigybių,

4.1.2. 301-600 mokinių – iki 3 pareigybių,

4.1.3. 601 ir daugiau mokinių – iki 4 pareigybių;

4.2.	mokykloms, teikiančioms ikimokyklinį ir priešmokyklinį ugdymą (išskyrus Utenos r. Sudeikių daugiafunkcį centrą, kuriam mokymo lėšos valdymui neskiriamos), lėšos skiriamos ne daugiau kaip pusei Savivaldybės aprašo 4.1 papunktyje nurodytų pareigybių skaičiaus finansavimui.

4.3.	proporcingai kiekvienai mokyklai, atsižvelgiant į Savivaldybei pagal Aprašą apskaičiuotas mokymo lėšas ugdymo procesui organizuoti ir valdyti ir pagal Savivaldybės aprašo 4.1. ir 4.2. papunkčiuose nurodytus kriterijus apskaičiuotą lėšų poreikį.

5. Neteko galios nuo 2025-01-31

Punkto naikinimas:

Nr. TS-6, 2025-01-30, paskelbta TAR 2025-01-30, i. k. 2025-01269

6. Psichologinei, specialiajai pedagoginei, specialiajai, socialinei pedagoginei švietimo pagalbai pedagoginę psichologinę pagalbą teikiančiose įstaigose mokymo lėšos paskiriamos Utenos švietimo centrui pagal bendrą Savivaldybės mokinių skaičių ir Aprašo 1 priedo 1.2 papunktyje nurodytą lėšų apskaičiavimo koeficientą

Punkto pakeitimai:

Nr. TS-6, 2025-01-30, paskelbta TAR 2025-01-30, i. k. 2025-01269

7.	Mokymo lėšos mokymosi pagalbai paskirstomos mokykloms, proporcingai mokykloje besimokančiųjų mokinių, įgijusių pradinį ar pagrindinį išsilavinimą arba baigusių pagrindinio ugdymo programos pirmąją dalį ir nepasiekusių vertinto dalyko patenkinamo pasiekimų lygmens pagal nacionalinių mokinių pasiekimų patikrinimų ar pagrindinio ugdymo pasiekimų patikrinimų rezultatus skaičiui rugsėjo 1 d.

8.	Mokymo lėšos mokymosi pasiekimų patikrinimams organizuoti ir vykdyti paskiriamos (tvirtinant Savivaldybės biudžetą) Savivaldybės administracijai. Mokykloms šios lėšos paskirstomos, kai mokyklos pateikia informaciją apie brandos egzaminų organizavimą ir vykdymą. Informaciją mokyklos pateikia Savivaldybės administracijos Švietimo ir sporto skyriui (toliau – Švietimo ir sporto skyrius) iki kiekvienų metų rugsėjo 1 d. Švietimo ir sporto skyrius patikrintą mokyklų informaciją pateikia Savivaldybės administracijos Finansų skyriui (toliau - Finansų skyrius). Lėšos mokykloms paskirstomos vadovaujantis pateikta informacija ir Savivaldybės tarybos patvirtintais įkainiais už brandos egzaminų vykdymą, vertinimą ir apeliacijų nagrinėjimą.

9.	Mokymo lėšos formalųjį švietimą papildančio ugdymo programoms finansuoti paskirstomos vaikų neformaliojo švietimo mokykloms, vykdančioms formalųjį švietimą papildančio ugdymo programas, proporcingai šių įstaigų einamųjų mokslo metų mokinių skaičiui spalio 1 d., pateiktam mokinių duomenų registre iki einamųjų mokslo metų lapkričio 15 d.

10.	Mokymo lėšos skaitmeninio ugdymo plėtrai paskirstomos pagal mokyklos mokinių, kurie mokosi pagal bendrojo ugdymo programas, skaičių rugsėjo 1 d.,.

11.	Mokymo lėšos mokyklų bibliotekų darbuotojams išlaikyti paskirstomos, proporcingai švietimo įstaigos mokinių skaičiui rugsėjo 1 d.

12.	Mokymo lėšos ugdymo finansavimo poreikių skirtumams tarp mokyklų sumažinti paskirstomos:

12.1.	finansuoti užsienio kalbų mokymuisi laikinosiose grupėse, mažesnėse už numatytąsias Švietimo, mokslo ir sporto ministro tvirtinamuose pradinio, pagrindinio ir vidurinio ugdymo programų bendruosiuose ugdymo planuose. Lėšos paskirstomos mokykloms ateinantiems kalendoriniams metams pagal mokyklų pateiktą informaciją apie mokymą minėtose grupėse ir lėšų poreikį. Informacija pateikiama iki einamųjų mokslo metų lapkričio 15 d.

12.2.	finansuoti priemonėms, skirtoms mokinių iš nepalankios socialinės, ekonominės ir kultūrinės aplinkos mokymosi skirtumams sumažinti. Lėšos paskirstomos mokykloms ateinantiems kalendoriniams metams pagal mokyklų pateiktą informaciją apie vykdomas priemones ir lėšų poreikį iki einamųjų mokslo metų lapkričio 15 d.

12.3.	mokymui namuose, paskirtam vėliau nei rugsėjo 1 d., užtikrinti pagal mokyklų pateiktą informaciją iki einamųjų mokslo metų lapkričio 15 d.

12.4.	pedagoginių darbuotojų darbo užmokesčiui (įskaitant pareiginės algos pastoviosios dalies koeficientų padidinimą dėl veiklos sudėtingumo), ikimokyklinio, priešmokyklinio ir bendrojo ugdymo kokybei ir prieinamumui užtikrinti teikiant švietimo pagalbą (tarp jų ir mokyti namuose), ikimokyklinio ir priešmokyklinio ugdymo formų įvairovei diegti. Mokykloms šios lėšos paskirstomos tvirtinant Savivaldybės biudžetą.

III SKYRIUS

MOKYMO LĖŠŲ PERSKIRSTYMAS

13.	Mokymo lėšos tarp mokyklų perskirstomos pasikeitus mokinių ir sąlyginių klasių (grupių) skaičiui einamųjų metų rugsėjo 1 d. ir įvertinus Švietimo, mokslo ir sporto ministerijos patikslintą specialią tikslinę dotaciją, skirtą ugdymo reikmėms finansuoti nuo einamųjų metų rugsėjo 1 d. iki einamųjų metų pabaigos.

IV SKYRIUS

BAIGIAMOSIOS NUOSTATOS

14.	Už mokymo lėšų naudojimą pagal paskirtį atsakingi asignavimų valdytojai.

_____________________

Pakeitimai:

1.

Utenos rajono savivaldybės taryba, Sprendimas

Nr. TS-6, 2025-01-30, paskelbta TAR 2025-01-30, i. k. 2025-01269

Dėl Utenos rajono savivaldybės 2023 m. rugsėjo 28 d. sprendimo Nr. TS-236 „Dėl Utenos rajono savivaldybei skirtų mokymo lėšų paskirstymo tvarkos aprašo patvirtinimo“ pakeitimo